Martie 2018 a fost a doua lună consecutivă în care România a avut cea mai mare rată anuală a inflaţiei dintre statele membre ale Uniunii Europene, cu un avans al preţurilor de consum de 4%, in condițiile în care următoarea clasată, Estonia a avut o inflație mult mai mică, de 2,9%.

Foto: Shutterstock

Inflația anuală calculată pentru martie a depășit-o și pe cea din februarie, respectiv 3,8%, arată datele publicate, miercuri, de Oficiul European de Statistică (Eurostat), potrivit Agerpres.ro.



Rata anuală a inflaţiei în Uniunea Europeană (UE) a crescut în luna martie 2018 până la 1,5%, de la un nivel revizuit de 1,4% în februarie 2018. În rândul statelor membre UE, rate anuale mai mari au fost înregistrate în România (4%), Estonia (2,9%), Slovacia şi Lituania (ambele cu un avans de 2,5%).



Comparativ cu situaţia din luna februarie 2018, rata anuală a inflaţiei a scăzut în şase state membre, a rămas stabilă în alte şase ţări şi a crescut în 15 state, inclusiv în România, unde s-a majorat de la 3,8% până la 4%.



În cazul zonei euro, rata anuală a inflaţiei a crescut până la 1,3% în luna martie 2018, de la 1,1% în februarie 2018. Cel mai semnificativ impact asupra creşterii anuale a preţurilor l-au avut serviciile (0,67 puncte procentuale), urmate de preţurile la alimente (0,41 puncte procentuale) şi energie (0,20 puncte procentuale).



În ceea ce priveşte România, datele publicate anterior de Institutul Naţional de Statistică (INS) arată că rata anuală a inflaţiei a urcat la 5% în martie 2018, de la 4,7% în luna precedentă, pe fondul scumpirii mărfurilor nealimentare cu 6,57%, a celor alimentare cu 4,01% şi a serviciilor cu 2,9%.



"Rata medie a inflaţiei în ultimele 12 luni (aprilie 2017 - martie 2018) faţă de precedentele 12 luni (aprilie 2016 - martie 2017), calculată pe baza IPC, este 2,5%. Determinată pe baza IAPC, rata medie este 1,9%", notează INS.



În luna februarie a acestui an, Banca Naţională a României (BNR) a revizuit în creştere la 3,5%, de la 3,2%, prognoza de inflaţie pentru finalul acestui an. Pentru finalul anului 2019, BNR estimează o rată a inflaţiei de 3,1%.

Evoluțiile scot România în afara criteriilor de convergență de la Maastricht pentru trecerea la euro. Unul dintre acestea impune ca o țară candidată la moneda unică să nu aibă o inflație care să depășească cu mai mult de 1,5% media aritmetică a inflației din trei țări care au cele mai bune performanțe din acest punct de vedere (în prezent ar fi 1,7%).